KIRI ÖÖISTUNGILT 41 (postitatud kell 10.49, 15. novembril): Mõtlen siin tõsiselt, et palju on selles saalis inimesi, keda normaalne kodanik nägu pidi meeles pidada suudaks. Võtame näiteks Mailis Repsi (praegu tunnen ära, aga pikemas perspektiivis nime ja nägu ju ilmselt ei mäleta), kes alustab iga oma mõtet sõnadega: käesolevaga tutvustaksin teile arupärimist. Kas te kujutate ette, et keegi elab näiteks koos inimesega, kes tutvustab teile pidevalt arupärimist ja siis võtab kohe 10 minutit vaheaega. Mulle meenub, kuidas (ammu) kunagine värske Tallinna linnapea Jüri Ratas kasutas nüri järjekindlusega sõna «mets» asemel sõna «rohemassiiv». Ja nüüd ütles Ratas puldist, et kuna homme toimub Riigikogu saalis üritus «101 last Toompeal», palub ta kõikidel «vajalikud materjalid kaasa võtta». No kurat.

KIRI ÖÖISTUNGILT 42 (postitatud kell 11.24, 15. novembril): Niisiis, just äsja kuulsin 4 korda järjest väljendit «tuleb tõhustada». Vaat nii. Samas ei saa parata, et enne järjekordset 10minutilist vaheaega tungib pähe mõte, mis ütleb: reformierakond ja keskerakond on ühe ja sama tagumiku kaks kannikat, aga rooja väljastamiseks mõeldud auk nende vahel on umbes või kinni teibitud. Kui suudaks välja selgitada, kes kinni teipis, võiks ta lahti teipima sundida?

KIRI ÖÖISTUNGILT 43 (postitatud kell 12.01, 15. novembril): Keset järjekordset vaheaega (praegu võtab neid uuesti mootorsae järjekindlusega kodanik Kadri Simson) puhvetis Nutiga asju arutades avastasin, et lauda on tekkinud erakordselt rohke moosiga mannapuder, mille küljes on lusikas, mille küljes omakorda aga Marianne Mikko (töönimega «Kanake majajalgadel»). Kanake rääkis populismist, millise termini palusin tal viivitamatult mulle defineerida. Kanake Majajalgadel vastas, et mulle ei viitsi ta kohe kindlasti midagi defineerida. Ma kaotasin moosiga mannaputru kohe igasuguse usu. Samas avaldas Kanake Majajalgadel arvamust, et ma olen populist. Kui küsisin, mis see siiski tähendab, rääkis ta midagi umbes sellist: sa üritad meeldida ja meeldid mingitele inimestele läbi oma tegude mingil ajal ja teed seda. Hau, oleks karjatanud selle peale Vana Indiaanlane. Kanake Majajalgadel on rääkinud.